Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 40/11)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates dokumendi avaldamise kuupäevast.

KOONDDOKUMENT

„HEGYKŐI PETREZSELYEMGYÖKÉR“

ELi nr: PGI-HU-02492 – 8.3.2019

KPN ( ) KGT (X)

1. [KPN või KGT] nimetus(ed)

„Hegykői petrezselyemgyökér“

2. Liikmesriik või kolmas riik

Ungari

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafiline tähisega toode „Hegykői petrezselyemgyökér“ on juurpetersell, mis kuulub liiki Petroselinum crispum L. Kasvatatavad sordid on 'Eagle', 'Berliner Halblang' (poolpikad, varajased sordid), 'Fakír' ja 'Arat' (pikad sordid).

Turustamisel on toode „Hegykői petrezselyemgyökér“ silindrikujuline, pikkusega 200–300 mm ja läbimõõduga 20–40 mm ning kaalub 50–150 g. Juur on lumivalge värvusega ning sile ja harunemata. Muudest köögiviljadest erineb toode „Hegykői petrezselyemgyökér“ selle poolest, et tema juur on siledam ja harunemata ning intensiivselt vürtsika maitse ja lõhnaga.

Tootel „Hegykői petrezselyemgyökér“ on järgmised keemilised omadused:

— suhkrusisaldus: vähemalt 9 g/100 g värske toote kohta (massi järgi);

— kaltsiumisisaldus: vähemalt 30 mg/100 g värske toote kohta;

— fosforisisaldus: vähemalt 30 mg/100 g värske toote kohta.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Toodet „Hegykői petrezselyemgyökér“ kasvatatakse ja koristatakse geograafilises piirkonnas, mis on määratletud punktis 4.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Toodet „Hegykői petrezselyemgyökér“ kasvatatakse Fertő järve ümbruses Győr Moson Soproni maakonnas Ungari Lääne-Dunántúli piirkonnas. Juurpeterselli kasvatatakse Hegykő ja Fertőhomoki külade halduspiirides alal, mis asub nimetatud külasid läbivast põhimaanteest põhja pool ja Fertő järvest lõuna pool.

5. Seos geograafilise piirkonnaga

Toote „Hegykői petrezselyemgyökér“ ja geograafilise piirkonna vaheline seos põhineb toote kvaliteedil.

Fertő järve ümbruses kasvatatud juurpetersell on olnud tuntud ja populaarne juba umbes 200 aastat. Toode „Hegykői petrezselyemgyökér“ erineb mujal Ungaris kasvatatud juurpetersellist selle poolest, et juur on lumivalge, siledama kujuga ning erakordselt intensiivse vürtsika maitse ja lõhnaga. See on tingitud Fertő järve ümbruse ning Alpide eelmäestiku pinnasest ja kliimast.

Tänu üleujutuste ohjeldamiseks võetud meetmetele saab juurvilja kasvatada kuivanud järvepõhjas, mida katab paksu kihina värske ja sõmer muld, sestap on juurviljadel sügavale ulatuvad, siledad ja harunemata juured.

Hegykő küla servas asuvad maatükid on osa Fertő järve luhast, nende muld on heterogeenne, mosaiikse asetusega, mullaprofiil on alluviaalselt kihistunud, mulla mehaaniline koostis on väga mitmekesine, muld sisaldab palju CaCO3 ning on leeliseline ja mõnel maatükil väga leeliseline.

Fertő järve valgala pinnas on moodustunud vee loodusliku liikumiste mõjul. Kui veetase on kõrge või kui puhuvad püsivalt põhjatuuled, ujutavad Fertő järve veed madalamad alad sageli üle, mistõttu jõuavad sinna lahustunud soolad ning hõljuvad liiva-, muda- ja saviosakesed. Peamised mulla moodustumist mõjutavad tegurid on seega setete sadestumine ja pinnase tasandumine, rohumaaks sobiva pinnase moodustumine, soolade kogunemine ja mulla sooldumine. Muld on tavaliselt hallika tooniga ning sisaldab järve põhjast pärit setet ja jämedat liiva. Muld on kergesti haritav, kuid tagab vee hea tasakaalu, mistõttu sobib see hästi selliste juurviljade kasvatamiseks nagu „Hegykői petrezselyemgyökér“.

Juure suurem kaltsiumi- ja fosforisisaldus tuleneb Fertő järve piirkonna muldade moodustumist mõjutavatest peamistest teguritest, st setete sadestumisest ja pinnase tasandumisest, rohumaaks sobiva pinnase moodustumisest, soolade kogunemisest ja mulla sooldumisest.

Kohalikud kliimatingimused on soodsad toote „Hegykői petrezselyemgyökér“ kasvatamiseks, sest piirkond on Ungari kõige jahedama ja niiskema kliimaga tasandik. Keskmine temperatuur jaanuaris on –2 °C ja juulis + 22 °C, kusjuures aasta keskmine temperatuur on umbes + 10 °C. Suvine jahedam temperatuur sobib hästi toote „Hegykői petrezselyemgyökér“ kasvatamiseks, sest optimaalne temperatuur juurpeterselli kasvatamiseks on umbes 16 °C.

Toote „Hegykői petrezselyemgyökér“ intensiivselt vürtsikas maitse ja lõhn on tingitud Fertő järve piirkonna eripärasest kliimast. Kohalikud kliimatingimused – eriti pikk kasvuperiood tänu jahedale ja niiskele ilmale – soodustavad aromaatsete ühendite teket.

Juurpetersell vajab idanemise ajal ja kasvuperioodi alguses palju vett, mida tänu piirkonna aastasele sademete hulgale (650–700 mm) on piisavalt.

Saagikus püsib enamasti prognoosi piires, seda tänu mulla niiskussisaldusele ja põhjavee tasemele, mis sõltub 1 200 – 1 500 m kaugusel asuvast suure pindalaga Fertő järvest ja tagab valdava põhja-loodetuulte mõjul vajaliku niiskuse. Kevadest sügiseni on ka rohkelt päikesepaistet – piirkonnas paistab päike 2 000 tundi aastas.

Rohke päikesepaisteliste tundide arv ja jahedast kliimast tingitud pikk kasvuperiood soodustavad saagi valmimise ajal suhkrute moodustumist, mis tagab toote „Hegykői petrezselyemgyökér“ suure suhkrusisalduse.

Piirkonna keskmise tihedusega liivakas saviliiv ja kohalik kliima on ideaalsed juurviljade, nagu „Hegykői petrezselyemgyökér“, kasvatamiseks. Sõmer setteline liivane muld tagab juurte sileda ja harunemata kuju. Jahedast ja niiskest ilmast tingitud pikaajaline kasvuperiood soodustab vürtsika aroomi teket. Suur päikesepaisteliste tundide arv saagi valmimise ajal tagab juurte suure suhkrusisalduse.

Toote „Hegykői petrezselyemgyökér“ pika ja harunemata juure moodustumist mõjutavad lisaks mulla omadustele ka kohalikud viljelusmeetodid.

Sügisel küntakse muld 40 cm sügavuselt läbi, kevadel küntakse põllule 75 cm vahedega ühtlased 30 cm sügavused vaod. Vao harjale, 1–2 cm sügavusele, külvatakse ritta hajutatult iga meetri kohta 25–30 seemet. Madal külvisügavus mõjutab oluliselt taimede ühtlast tärkamist. Lisaks aitab taimedel tärgata ka kerge randaalimine, millega kobestatakse mulda, mis kipub muidu paakuma.

Kuna seemned külvatakse vaoharjale ja muld on sobilik, on taimede juured siledad ja harunemata ning taimi on lihtne koristada nii, et juured ei saa kahjustada.

Alguses koristatakse saaki käsitsi ja valikuliselt, nii saavutab iga taim vajaliku küpsuse. Valminud taimede välja valimine eeldab suurt kogemust. Pärast mulla mehaanilist kobestamist koristatakse kõik taimed käsitsi.

Toode „Hegykői petrezselyemgyökér“ on tarbijate seas tuntud, tunnustatud ja nõutud. Dénes Sándori on oma 2012. aastal Pécsi ülikoolis kaitstud doktoriväitekirjas gastronoomia rolli kohta Ungari turismikaardil (A gasztronómia szerepe Magyarország idegenforgalmi földrajzában) rõhutanud toote tähtsust ja kinnitanud, et „Hegykői petrezselyemgyökér“ on Ungari Lääne-Dunántúli piirkonnas tüüpiline kohaliku toidu koostisosa.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://gi.kormany.hu/foldrajzi-arujelzok

(1) ELT L 343, 14.12.2012, lk 1.